เที่ยวปีใหม่สะพัด5หมื่นล้าน
กสิกรไทยคาดรายได้ท่องเที่ยวช่วงเทศกาลส่งท้ายปีเก่าต้อนรับปีใหม่ โตจากปีก่อน 9.3%
25 ธ.ค. 2561

กสิกรไทยคาดรายได้ท่องเที่ยวช่วงเทศกาลส่งท้ายปีเก่าต้อนรับปีใหม่ โตจากปีก่อน 9.3%
ศูนย์วิจัยกสิกรไทย คาดสถานการณ์การเดินทางท่องเที่ยวในประเทศทั้ง นักท่องเที่ยวต่างชาติและนักท่องเที่ยวไทยในช่วงเทศกาลส่งท้ายปีเก่าต้อนรับ ปีใหม่ 2562 ระหว่างวันที่ 28 ธ.ค. 2561-1 ม.ค. 2562 น่าจะสร้างรายได้สู่ภาคการท่องเที่ยวเป็นมูลค่าประมาณ 47,430 ล้านบาท หรือเพิ่มขึ้น 9.3%
ทั้งนี้ แบ่งเป็นรายได้จากนักท่องเที่ยวต่างชาติ 32,210 ล้านบาท เพิ่มขึ้น 6% นักท่องเที่ยวไทย 15,220 ล้านบาท เพิ่มขึ้น 4.9% จากช่วงเดียวกันของปีก่อน โดยเป็นผลจากมาตรการภาครัฐร่วมกับแรงกระตุ้นจากผู้ประกอบการ โดยช่วงโค้งสุดท้ายคาดว่านักท่องเที่ยวต่างชาติจะคึกคัก แม้ตลาดยุโรปจะอ่อนตัว แต่การยกเว้นค่าธรรมเนียม Visa on Arrival (VOA) จะช่วยหนุนตลาดนักท่องเที่ยวระยะใกล้ เช่น จีนและอินเดีย
สำหรับนักท่องเที่ยวต่างชาติเที่ยวไทยในเดือน ธ.ค. 2561 คาดว่าจะกลับมาโตเป็นบวกเป็นเดือนที่ 2 ติดต่อกัน จากเดือน พ.ย. ที่เติบโต 4.5% ส่วนเดือน ต.ค. หดตัวเป็นครั้งแรกในรอบ 17 เดือน แต่การยกเว้นค่าธรรมเนียม VOA นักท่องเที่ยวต่างชาติ 21 ประเทศ ยังช่วยกระตุ้นตลาดนักท่องเที่ยวระยะใกล้อย่างกลุ่มจีนและอินเดีย
ศูนย์วิจัยกสิกรไทย คาดว่าในช่วง 5 วันของเทศกาลปีใหม่ 2562 การ ใช้จ่ายของนักท่องเที่ยวต่างชาติในไทย ซึ่งรวมกลุ่มที่เดินทางเข้ามาก่อนและ อยู่ฉลองปีใหม่น่าจะมีมูลค่าประมาณ 32,210 ล้านบาท เพิ่มขึ้น 6% จาก ช่วงเดียวกันของปีก่อน โดยตลาดสำคัญ อาทิ มาเลเซีย เกาหลีใต้ ญี่ปุ่น และอินเดีย ขณะที่นักท่องเที่ยวจากจีน เริ่มทยอยกลับเข้ามาเที่ยวอีกตั้งแต่ต้นเดือน ธ.ค. 2561
ขณะที่คนไทยยังคงเที่ยวในประเทศช่วงส่งท้ายปีเก่าต้อนรับปีใหม่อย่างคึกคัก โดยในช่วง 5 วัน น่าจะสร้างรายได้สู่ภาคการท่องเที่ยวเป็นมูลค่าประมาณ 15,220 ล้านบาท เพิ่มขึ้น 4.9%